## Pravilnik o prijevozu opasnih tvari u oružanim snagama Republike Hrvatske

### NN 79/2006 (17.7.2006.), Pravilnik o prijevozu opasnih tvari u oružanim snagama Republike Hrvatske

# MINISTARSTVO OBRANE

1932

Na temelju članka 1. stavka 1. točke 9. Zakona o
prijevozu opasnih tvari (»Narodne novine« broj 97/93., 34/95. i 151/03.),
donosim

## PRAVILNIK

### O PRIJEVOZU OPASNIH TVARI U ORUŽANIM SNAGAMA REPUBLIKE HRVATSKE

I. OPĆE ODREDBE

Članak 1.

Ovim Pravilnikom propisuju se način i uvjeti
prijevoza opasnih tvari u Oružanim snagama Republike Hrvatske, dužnosti osoba
koje sudjeluju u prijevozu, uvjeti za ambalažu i vozila, obaveze i nadležnosti
ustrojstvenih jedinica Ministarstva obrane i Oružanih snaga Republike Hrvatske
(u daljnjem tekstu: MO i OS RH) i nadzor prijevoza.

Članak 2.

Pod načinom prijevoza opasnih tvari u MO i OS RH
u smislu članka 1. ovoga Pravilnika podrazumijeva se prijevoz opasnih tvari za
potrebe MO i OS RH koji se obavlja vozilima MO i OS RH i drugim vozilima u
cestovnom prometu.

Članak 3.

Na prijevoz opasnih tvari u Oružanim snagama
Republike Hrvatske primjenjuje se i Europski sporazum o međunarodnom cestovnom
prijevozu opasnih tvari (u daljnjem tekstu: ADR).

Na prijevoz opasnih tvari, uvjete i radnje koje
su u svezi s ostalim vrstama prometa, primjenjuju se propisi kojima se uređuje
taj promet.

Članak 4.

Pojedini izrazi u smislu ovoga Pravilnika imaju
sljedeće značenje:

1. »AT« je oznaka vozila namijenjenih prijevozu
opasnih tvari u kontejnerskim spremnicima, prenosivim spremnicima ili MEGC-ijima čija je zapremnina veća od
3 m3, u fiksnim ili izgradnim spremnicima čija je zapremnina veća od 1 m3 ili u
baterijskim vozilima čija je zapremnina veća od 1 m3,
a ne spadaju u tip FL vozila;

2. »EX/II« je oznaka vozila namijenjenih
prijevozu eksplozivnih tvari i predmeta klase 1;

3. »EX/III« je oznaka vozila namijenjenih
prijevozu eksplozivnih tvari i predmeta klase 1, na koja se postavljaju stroži
zahtjevi nego na EX/II tip vozila;

4. »FL« je oznaka vozila namijenjenih prijevozu
tekućina čije plamište ne prelazi 61 °C (s izuzećem
dizel goriva koje odgovara normi EN 590: 1993, plinskog ulja i lakog lož-ulja
identifikacijskog broja 1202 s plamištem kako ga
određuje norma EN 590: 1993) ili zapaljivih plinova u: kontejnerskim
spremnicima, prenosivim spremnicima ili MEGC-ijima zapremnine veće od 3 m3, učvršćenim ili izgradnim
spremnicima zapremnine veće od 1 m3
ili baterijskim vozilima zapremnine veće od 1 m3, a
namijenjenih prijevozu zapaljivih plinova;

5. »listice opasnosti«
su pločice ili naljepnice u obliku romba, a služe za označavanje pojedinih
klasa opasnih tvari;

6. »male količine opasnih tvari« su opasne tvari
za koje postoji ublaženi oblik prijevoza, a definirane su odredbama ADR-a,
RID-a i ADN-a;

7. »OX« je oznaka vozila namijenjenih prijevozu
vodikovog peroksida stabiliziranog ili vodikovog peroksida stabiliziranog i u
vodi otopljenog s više od 60% vodikovog peroksida (klase 5.1, UN br. 2015) i to u kontejnerskim spremnicima ili prenosivim
spremnicima zapremnina većih od 3 m3, te u fiksnim
ili izgradnim spremnicima zapremnine
veće od 1 m3;

8. »transportna jedinica«je motorno vozilo bez
priključnog vozila ili skup vozila koji se sastoji od motornog vozila i
priključnog vozila;

9. »UN broj« je četveroznamenkasti
identifikacijski broj tvari ili predmeta prema Predlošku odredbi UN-a;

10. »vozilo cisterna« je vozilo napravljeno za
prijevoz tekućina, plinova, praškastih ili granuliranih tvari koje se sastoji
od jednog ili više fiksno pričvršćenih spremnika;

11. »OSTALA VOZILA« su sva ostala vozila koja se
ne mogu svrstati ni u jednu od gornjih pet skupina vozila, a kojima se prevoze
zapakirane opasne tvari ili predmeti. Poštujući posebne zahtjeve ADR-a ovim
vozilima je moguće prevoziti i rasute opasne terete;

12. »plamište« je
najniža temperatura tekućine pri kojoj se iznad tekućine razviju pare u tolikoj
količini da se pomiješane sa zrakom mogu zapaliti, ako se iznad površine
tekućine prenosi izvor paljenja.

II. OPASNE TVARI

Članak 5.

Opasne tvari su tvari ili predmeti na koje se
odnose određene zabrane ili ograničenja pri prijevozu, a dijele se na:

Klasa 1. Eksplozivne tvari i predmeti punjeni
eksplozivnim tvarima;

Klasa 2. Plinovi;

Klasa 3. Zapaljive tekućine;

Klasa 4.1. Zapaljive krute tvari, samoreagirajuće tvari (krute, tekuće);

Klasa 4.2. Spontano zapaljive tvari (krute,
tekuće);

Klasa 4.3. Tvari koje u kontaktu s vodom
stvaraju zapaljive plinove;

Klasa 5.1. Oksidirajuće tvari;

Klasa 5.2. Organski peroksidi;

Klasa 6.1. Otrovne tvari;

Klasa 6.2. Infektivne tvari;

Klasa 7. Radioaktivne tvari;

Klasa 8. Nagrizajuće tvari;

Klasa 9. Ostale opasne tvari.

Članak 6.

Opasne tvari klase 1. dijele se na:

1.1. tvari i predmete kod kojih postoji opasnost
od masovne eksplozije;

1.2. tvari i predmete kod kojih postoji opasnost
od eksplozije, ali ne masovne eksplozije;

1.3. tvari i predmete kod kojih postoji opasnost
od snažnog požara i manja eksplozivna opasnost i razlijetanje dijelova, ali ne
i opasnost od masovne eksplozije;

1.4. tvari i predmete koji ne predstavljaju
značajnu opasnost

1.5. vrlo neosjetljive tvari kod kojih postoji
opasnost od masovne eksplozije;

1.6. ekstremno neosjetljive tvari kod kojih ne
postoji opasnost od masovne eksplozije.

Članak 7.

Pogonsko gorivo u spremniku prijevoznog sredstva
kao ni druge opasne tvari koje služe za pogon prijevoznog sredstva, a smještene
su u za to određene posude koje čine cjelinu s prijevoznim sredstvom, ne
smatraju se opasnim tvarima i na njih se ne odnose odredbe ovoga Pravilnika.

Odredbe ovoga Pravilnika ne odnose se na
eksplozivne tvari i predmete iz ovoga Pravilnika koje predstavljaju osobno
naoružanje ljudstva koje se prevozi, odnosno na borbeni komplet naoružanja
borbenih vozila.

III. MJERE SIGURNOSTI U
PRIJEVOZU OPASNIH TVARI

Članak 8.

Radi zaštite života i zdravlja ljudi, životnog okoliša,
materijalnih dobara te sigurnosti prometa ustrojstvene jedinice MO i OS RH koje
prevoze ili predaju na prijevoz opasne tvari i obavljaju radnje u svezi s tim
prijevozom (priprema opasne tvari za prijevoz, utovar, pretovar, istovar,
pretakanje, čuvanje i sl.), te osobe koje tijekom
prijevoza neposredno rukuju ili na drugi način dolaze u dodir s opasnim
tvarima, dužne su, ovisno o vrsti opasne tvari, poduzimati zaštitne i
sigurnosne mjere predviđene ovim Pravilnikom.

Članak 9.

Opasnim tvarima mogu rukovati osobe koje su za
to stručno osposobljene.

Osobe koje nisu osposobljene za rukovanje
opasnim tvarima mogu samo prenositi, utovariti, istovariti ili pretovariti
opasne tvari pod rukovodstvom i nadzorom stručno osposobljene osobe za
rukovanje opasnim tvarima i to ako su prije toga upoznate s načinom rada,
opasnostima i sigurnosnim mjerama na radu.

Opasne tvari mogu prevoziti osobe koje su za to
stručno osposobljene i koje su navršile 21 godinu života.

Stručnu osposobljenost osobe iz stavka 3. ovoga
članka dokazuju ADR potvrdom o osposobljenosti vozača koji prevozi opasne
tvari.

Stručno osposobljavanje osoba koje rukuju
opasnim tvarima, ako propisima MO RH nije drugačije regulirano, obavljat će se
u skladu s općim propisima o prijevozu opasnih tvari.

Odredbe stavka 4. ovoga članka ne odnose se na
osobe koje upravljaju vozilima pri prijevozu »malih i ograničenih količina
opasnih tvari«.

3.1. Pakiranje,
označavanje

Članak 10.

Ambalaža u kojoj se prevoze opasne tvari mora
osiguravati zaštitu života i zdravlja ljudi i okoliša prilikom prijevoza
opasnih tvari i rukovanju opasnim tvarima.

Ambalaža u kojoj se prevoze opasne tvari mora
biti prikladna prevoženoj tvari, a kada je to potrebno zatvorena i nepropusna,
tako da tijekom prijevoza sprječava svako gubljenje ili prosipanje sadržaja.

Članak 11.

Postupak paletizacije
i označavanja tvornički izvornog pakiranja opasnih tvari klase 1. listicama skupina opasnosti i spojivosti ubojitih
sredstava, propisat će se posebnom uputom.

3.2. Utovar i istovar

Članak 12.

Utovar i istovar opasnih tvari (utovar, utakanje, pretovar, pretakanje, istakanje, čuvanje i druge
radnje u svezi s utovarom ili istovarom) mogu se obavljati samo na posebno
određenim mjestima na kojima se ne ugrožavaju život i zdravlje ljudi, životna
okolina ili materijalna dobra, odnosno sigurnost prometa.

Određivanje posebnog mjesta za utovar i istovar
opasnih tvari iz stavka 1. ovoga članka koji se odnose na određene klase
opasnih tvari obavljaju za mjesta:

– unutar vojnih prostora, objekata i instalacija
– ustrojstvene jedinice nadležne za navedeni prostor,

– izvan vojnih prostora, objekata i instalacija
– druga nadležna tijela,

Članak 13.

Mjesto na kojem se utovaruju ili istovaruju
opasne tvari mora biti opremljeno aparatima ili drugim propisanim uređajima za
gašenje požara, uređajima i opremom za sigurnu manipulaciju i označeno
odgovarajućom oznakom upozorenja.

Mjesto na kojem se pune ili prazne spremnici ili
kontejneri za prijevoz zapaljivih tekućina s plamištem
nižim od 61 °C moraju biti opremljena i uređajem za odvod statičkog
elektriciteta. Ispravnost toga uređaja mora se provjeravati jednom mjesečno i o
tome se treba voditi evidencija.

Članak 14.

Na mjestu na kojem se utovaruju ili istovaruju
eksplozivne tvari ili zapaljive opasne tvari, bez poduzimanja posebnih mjera,
zabranjeno je:

– držanje tvari i uređaja koji mogu izazvati
požar ili omogućiti njegovo širenje

– držanje otvorenog plamena ili rad s otvorenim
plamenom (zavarivanje i sl.)

– pušenje i uporaba sredstava za paljenje
(upaljači, šibice)

– rad s alatom ili uređajima koji iskre

– postavljanje nadzemnih električnih vodova bez
obzira na napon

– rad motora vozila osim kada je to nužno.

Članak 15.

Utovar i istovar opasnih tvari obavlja se, u
pravilu, danju. Ako se utovar ili istovar opasnih tvari obavlja noću, rasvjeta
na mjestu utovara ili istovara mora biti električna.

Na mjestu na kojem se utovaruju ili istovaruju
opasne tvari zabranjen je pristup neovlaštenim osobama pri utovaru ili istovaru
tih tvari i osobama za koje se opravdano sumnja da su pod utjecajem opojnih
sredstava.

Članak 16.

Ako se obavlja utovar ili istovar opasnih tvari
klase 1. te zapaljivih tvari čije je plamište niže od
61° C i zapaljivih tvari čija je temperatura paljenja prilikom utovara ili
istovara veća od 4/5 temperature plamišta, električni
uređaji moraju biti izrađeni u skladu s tehničkim normativima za smještaj u
zonama ugroženim od požara i eksplozije.

Članak 17.

Uređaji za utovar i istovar opasnih tvari moraju
biti tehnički ispravni, tako da je isključena svaka mogućnost curenja, odnosno
istjecanja ili prosipanja opasne tvari.

Članak 18.

Zatvoreni prostor u kojem se utovaruju ili
istovaruju opasne tvari koje oslobađaju opasne plinove mora biti opskrbljen
najmanje jednim aparatom za mjerenje koncentracije plinova u zraku u tom
prostoru.

Zatvoreni prostor u kojem se utovaruju ili
istovaruju opasni radioaktivni materijali mora biti opskrbljen najmanje jednim
aparatom za mjerenje koncentracije ionizacijskog zračenja, odnosno
radioaktivnosti u tom prostoru.

Aparati za mjerenje koncentracije plinova i
ionizacijskog zračenja moraju se redovito pregledavati i baždariti što je u
nadležnosti ovlaštenih ustrojstvenih jedinica.

O tome se mora voditi odgovarajuća evidencija.

Članak 19.

Ustrojstvene jedinice nadležne za mjesta utovara
i istovara opasnih tvari, dužne su kontrolirati ispravnost uređaja i
električnih instalacija na tim mjestima, organizirati stručni nadzor tih mjesta
i brinuti se o ispravnosti uređaja i opreme za pretovar i zaštitu, te o tomu
voditi evidenciju.

Članak 20.

Utovar opasnih tvari u prijevozno sredstvo ne
smije započeti ako prijevozno sredstvo, oprema prijevoznog sredstva i osoba
koja upravlja prijevoznim sredstvom ne udovoljavaju uvjetima za prijevoz
opasnih tvari propisanim ovim Pravilnikom.

3.3. Prijevoz

Članak 21.

Ustrojstvene jedinice MO i OS RH koje predaju na
prijevoz opasnu tvar ili je prevoze vlastitim prijevoznim sredstvima dužni su
opasnu tvar pripremiti tako da udovoljava svim propisanim uvjetima za njezin
prijevoz.

Opasna tvar ne smije se predavati ni primati na
prijevoz ako nije propisno obilježena i upakirana.

Članak 22.

Zabranjuje se zajedničko prevoženje opasnih
tvari iz članka 6. ovoga Pravilnika u istom prijevoznom sredstvu, odnosno istom
prostoru za smještaj tereta.

Izuzetno od stavka 1. ovog članka, uvjete
zajedničkog pakiranja i prevoženja, u istom prijevoznom sredstvu, odnosno istom
prostoru za smještaj tereta definirat će se Tablicom dopuštenog miješanja
tereta u transportnoj jedinici«, koja je dana u prilogu broj 1. ovoga
Pravilnika i Pregledom klase 1. po skupinama opasnosti i spojivosti, koja je
dana u prilogu broj 2. ovoga Pravilnika.

Članak 23.

»Male količine opasnih tvari« su zapakirani
opasni tereti prikladne prijevozne skupine iz tablice opasnih tvari, mogu se
prevoziti u jednoj transportnoj jedinici bez primjene dijela zahtjeva ADR-a i
ovoga Pravilnika ukoliko ne prelaze najveće količine dane u tablici malih
količina opasnih tvari, koja je dana u prilogu broj 3. ovoga Pravilnika.

Pri prijevozima koji se izvode kao prijevozi malih
količina opasnih tvari:

– na paketima izvedenim u skladu sa zahtjevima
ADR-a moraju biti nalijepljene odgovarajuće listice
dimenzija 100 × 100 mm (ili manje ako je neophodno)

– na paketima moraju biti naznačeni UN brojevi
zapakiranih tvari ili predmeta kojima prethode slova UN

– u vozilu moraju biti isprave o prijevozu
opasnih tvari MO i OS RH

– vozilo ne mora biti označeno ni pločama ni listicama

– u vozilu ne moraju biti Upute za slučaj
opasnosti

– vozila moraju imati uređaj za gašenje požara
koji ne sadrži manje od dva (2) kilograma praha, dvije ručne svjetiljke na
baterije koje odaju stalnu ili treptavu svjetlost narančaste boje, uočljive s
udaljenosti od najmanje 150 m

– vozač ne mora imati Certifikat o
osposobljenosti vozača (ADR vozačku dozvolu)

– vozač i ostalo osoblje (posada, utovarivatelj, istovarivatelj...)
koje sudjeluje u prijevoznom lancu moraju biti upućeni u opasnosti koje
prijevoz predstavlja

– vozila kojima se prevozi više od 50 kg
eksploziva vozači ili drugo ovlašteno osoblje moraju tijekom takvog prijevoza
stalno nadzirati

– kada je to traženo ADR-om ili ovim Pravilnikom
onda valja poštivati i posebne zahtjeve o nadzoru i parkiranju na izoliranim
parkinzima.

Vozila koja voze pod uvjetima iz stavka 2. ovoga
članka moraju biti tehnički ispravna i ne moraju imati nikakve posebne
certifikate.

Članak 24.

Kada opasne tvari prevožene u transportnoj
jedinici pripadaju istim prijevoznim skupinama, najveća ukupna količina po
transportnoj jedinici ne smije prelaziti količine navedene u tablici iz priloga
broj 3 ovoga Pravilnika.

U tablici malih količina opasnih tvari iz
priloga broj 3 ovoga Pravilnika »najveća ukupna količina po transportnoj
jedinici« je:

– za predmete je to ukupna masa u kilogramima, a
ako je riječ o klasi 1. onda neto masa čistog eksploziva u kilogramima

– za krutine, ukapljene plinove, pothlađene
ukapljene plinove, otopljene plinove to je neto masa u kilogramima

– za tekućine i stlačene plinove to je nominalna
zapremnina posude u litrama.

Kada prevožene opasne robe u jednoj transportnoj
jedinici pripadaju različitim prijevoznim skupinama tada zbroj količina tvari
ili predmeta:

– prijevozne skupine 1 pomnožene s 50

– prijevozne skupine 1 navedene u napomeni
tablice pomnožene s 20

– prijevozne skupine 2 pomnožene s 3 i

– prijevozne skupine 3

ne smije prijeći 1000.

Članak 25.

Opasne tvari nije dopušteno prevoziti u
vozačevoj kabini niti u prostoru prijevoznog sredstva u kojem se prevoze osobe.

U vozilu u kojem se prevoze opasne tvari, osim
pogonskog goriva, ne smiju se držati tvari koje mogu izazvati požar.

Na vozilu natovarenim eksplozivnim tvarima ili
zapaljivim tvarima čije je plamište ispod 61 °C ili
cisternama koje su prevozile te tvari, a nisu očišćene, ne smiju se obavljati
popravci koji zbog iskrenja ili udarca mogu izazvati eksploziju ili požar.

U kabini kao ni u blizini vozila kojim se
prevoze opasne tvari iz stavka 2. ovoga članka pušenje nije dopušteno.

Članak 26.

Palete, posude, kontejneri i druga vrsta ambalaže
za prijevoz opasnih tvari ujednačeno se slažu po cijeloj površini teretnog
prostora motornog vozila ili priključnog vozila. Ako je streljivo u sanducima
smije se tovariti do visine stranice teretnog sanduka.

Skupna ili pojedinačna pakovanja u kojima se
nalaze opasne tvari moraju se tako utovariti i učvrstiti da ne mogu ispasti iz
teretnog sanduka, da se ne mogu prevrnuti ni međusobno sudarati.

IV. VOZILA ZA PRIJEVOZ
OPASNIH TVARI U CESTOVNOM PROMETU

Članak 27.

Opasne tvari u OS RH mogu se prevoziti teretnim
motornim i priključnim vozilima prikladnim za pojedine načine prijevoza u
skladu s raščlambom vozila na:

»EX/II«, »EX/III«, »FL«, »OX«, »AT«i »OSTALA
VOZILA«.

Za EXII vozila koja udovoljavaju značajkama
vozila opisanih u definiciji Prikladnost vozila tipa EX/II, (prilog broj 4.
ovoga Pravilnika) nije potrebna nikakva posebna Potvrda ili Certifikat o
ispravnosti vozila za prijevoz opasnih tvari u OS RH.

Za OSTALA VOZILA nije potrebna nikakva posebna
Potvrda ili Certifikat o ispravnosti vozila za prijevoz opasnih tvari u OS RH.

Članak 28.

Vozila EXIII, FL, OX i AT moraju se pregledavati
i odobravati u skladu sa zahtjevima ADR-a i zahtjevima ovoga Pravilnika prema
uvjetima koji su vrijedili u vrijeme njihove prve registracije.

Ministar obrane može donijeti i posebne upute po
kojima se pregledavaju i odobravaju vojna vozila za prijevoz opasnih tvari.

Članak 29.

Za vozila iz članka 28. stavka 1. ovoga
Pravilnika ovlaštena stručna organizacija s kojom Ministarstvo obrane potpiše
poseban ugovor o tehničkoj suradnji izdavat će Potvrdu o ispitivanju vozila i
Certifikat o ispravnosti vozila za prijevoz opasnih tvari u OS RH.

Potvrda o ispitivanju vozila trajan je dokaz
značajki vozila, i vrijedi sve dok ne dođe do bitne tehničke promjene vozila.

Certifikat o ispravnosti vozila za prijevoz
opasnih tvari u OS RH, (prilog broj 5. ovoga Pravilnika), vrijedi jednu godinu
od dana izdavanja. Zanavlja ga se na temelju dokazane
ispravnosti na jednogodišnjim pregledima u specijaliziranim stanicama za
tehnički pregled vozila pod nadzorom ovlaštene stručne organizacije s kojom
Ministarstvo obrane ima ugovor o tehničkoj suradnji.

Certifikat sadrži osnovne podatke o vozilu,
vlasniku vozila, te tipu vozila i prikladnosti prijevoza pojedinih opasnih
tvari.

Članak 30.

Spremnici na vozilima kao i oprema spremnika
mora biti pod­vrgnuta periodičnim tlačnim probama ili probama nepropusnosti u
terminima propisanim ADR-om, a kada je riječ o prijevozu motornih goriva UN
brojeva 1202, 1203, 1267, 1268, 1863 i 1223 onda je to rok od najviše tri
godine.

Spremnici za prijevoz opasnih tekućina dopuštene
reducirane debljine stijenke ne moraju imati dodatna
obodna ojačanja spremnika tražena ADR-om.

Članak 31.

Vozila na koja se odnosi ovaj Pravilnik ne
moraju biti opremljena ograničivačem brzine ni tahografom.

Vozila EXII, EXIII, FL, OX i AT najveće
dopuštene mase veće od 3500 kg moraju se podvrći preventivnom pregledu vozila
svakih šest mjeseci kao i periodičnom pregledu kočnica svakih 12 mjeseci, što
mora biti evidentirano u Kartonu izvršenih preventivnih tehničkih pregleda
vozila.

Vozila tipa EX/II i EX/III smiju se koristiti u
skladu s tablicom broj 1. iz Pregleda klase 1. po skupinama opasnosti i
spojivosti.

Vozilo tipa EX/III smije se koristiti umjesto
vozila tipa EX/II, ali ne i obratno.

Članak 32.

EX/II vozila koja prevoze opasne tvari klase 1.,
a ne posjeduju certifikat ADR, smiju se opteretiti:

– do 80% propisane nosivosti, sukladno tehničkim
podacima vozila

– do dopuštene neto mase čistog eksploziva (NMČE)
u kilogramima po transportnoj jedinici.

Članak 33.

Vozila koja prevoze opasne tvari moraju imati
sljedeću potrebnu opremu:

1. propisanu općim propisima;

2. obaveznu dodatnu opremu;

1.1. opremu propisanu općim propisima:

– Transportne jedinice namijenjene prijevozu
opasnih tvari čija je ukupna najveća dopuštena masa veća od 7500 kg moraju biti
opremljene s najmanje dva uređaja za gašenje požara ukupne minimalne zapremnine 12 kg suhog praha (ili ekvivalentne količine
druge tvari). Dopustive su raznolike kombinacije zapremnina
uređaja no mora biti najmanje jedan zapremnine šest
ili više kilograma i najmanje jedan od dva ili više kilograma.

– Transportne jedinice namijenjene prijevozu
opasnih tvari čija je ukupna najveća dopuštena masa veća od 3500 kg, a ne
prelazi 7500 kg, moraju biti opremljene s najmanje dva uređaja za gašenje
požara ukupne minimalne zapremnine osam kg suhog
praha (ili ekvivalentne količine druge tvari). Mora biti najmanje jedan uređaj zapremnine šest ili više kilograma i najmanje jedan od dva
ili više kilograma.

– Transportne jedinice namijenjene prijevozu
opasnih tvari čija ukupna najveća dopuštena masa ne prelazi 3500 kg, moraju
biti opremljene s najmanje dva uređaja za gašenje požara ukupne minimalne zapremnine četiri kg suhog praha (ili ekvivalentne količine
druge tvari). Mora biti najmanje jedan uređaj zapremnine
dva ili više kilograma.

– Agens sadržan u uređaju za gašenje požara mora
biti takav da se u vozačkoj kabini ne stvaraju otrovni plinovi (pod utjecajem
topline ili požara), a uređaji moraju odgovarati klasama zapaljivosti A, B i C.

– Protupožarni uređaji moraju imati ispravnu
plombu kao i obilježje važećeg roka trajanja.

1.2. obaveznu dodatnu opremu:

– dva samostojeća znaka za obilježavanje vozila
zaustavljenog na kolniku ceste (npr. trokut)

– reflektirajući prsluk ili upozoravajuću odjeću
za svakog člana posade vozila

– po jedna ručna svjetiljka za svakog člana
posade i to takve konstrukcije da ne sadrži otvoreni plamen, pa čak ni metalne
površinske dijelove koji bi mogli izazvati iskrenje

– zaštitnu plinsku masku za svakog člana posade
vozila

– najmanje jedan podmetač za kotač, kakvoće
prikladne najvećoj dopuštenoj masi vozila i polumjera zakrivljenosti koji
odgovaraju polumjerima kotača

– priručni alat za hitne popravke vozila, te
odgovarajućom dizalicom

– dvije ručne baterijske električne svjetiljke
na baterije koje odaju treptavu ili stalnu svjetlost narančaste boje, uočljive
s udaljenosti od najmanje 150 metara

– krutu vezu (rudo) za vuču vozila

– dvije lopate i trnokop.

Članak 34.

Osim opreme iz članka 33. ovog Pravilnika
prilikom prijevoza opasnih tvari potrebno je u vozilu imati i opremu potrebnu
za dodatna i posebna djelovanja koja će biti propisana u Uputama za slučaj
opasnosti danim od pošiljatelja opasnih tvari.

Prije svakog prijevoza opasne tvari vozač mora
pregledati opremu i uskladiti je s opasnom tvari koju prevozi a ona biti na
dostupnom i prikladnom mjestu za slučaj potrebe.

Članak 35.

Vozila koje prevozi opasne tvari mogu imati samo
jedno priključno vozilo.

Članak 36.

U vozilima za vrijeme prijevoza opasnih tvari,
osim ako nije riječ o prijevozu malih ili ograničenih količina opasnih tvari,
mora se nalaziti sljedeća dokumentacija:

– prometna dozvola vozila

– vozačka dozvola

– certifikat o osposobljenosti vozača

– isprava o prijevozu opasne tvari s opisom
opasne tvari

– ako je riječ o EXII, EXIII, FL, OX i AT
vozilima onda i Knjižica preventivnih pregleda i periodičnih pregleda kočnica

– za EXIII, FL, OX i AT vozila: Certifikat o
ispravnosti vozila za prijevoz opasnih tvari u Oružanim snagama Republike
Hrvatske

– kod svih prijevoza u količinama većim od onih
opisanih u članku 23. ovoga Pravilnika (prilog br. 3)
ili kod prijevoza opasnih tvari u jediničnim pakiranjima većim od onih
propisanih za ograničene količine prema ADR-u, potrebno je u vozilu imati i
Upute za slučaj opasnosti pri prijevozu opasnih tvari.

Članak 37.

Upute za slučaj opasnosti moraju biti uočljive,
lako i nedvosmisleno dostupne u kabini vozača i moraju sadržavati najmanje
podatke o:

– nazivu tvari, klasi i UN broju (osim ako je
riječ o miješanim teretima kada je dopustivo skupno definirati samo klasu)

– fizikalnom opisu tvari s naglaskom na stanje,
boju i miris

– opisu osnovne opasnosti i eventualne naknadne
škodljivosti okolišu

– reakciji pri zapaljenju (eksplozivnost,
otrovnost...) i mogućim štetnim reakcijama u doticaju s vodom

– potrebnoj dodatnoj osobnoj zaštitnoj opremi i
pomagalima za sanaciju

– uputama vozaču o djelovanju ako je došao u
dodir s opasnom tvari.

Upute za slučaj opasnosti moraju sadržavati i
osnovne instrukcije koje glase:

– ugasiti motor

– ne koristiti otvoreni plamen i ne pušiti

– upozoravajućim znakovima izvijestiti druge
sudionike prometa o nezgodi

– obavijestiti prisutne o opasnosti te ih
savjetovati da stoje uz vjetar

– obavijestiti vojnu policiju, civilnu policiju
i vatrogasce što je prije moguće.

Ove upute mora priskrbiti pošiljatelj i mora ih
dati prijevozniku najkasnije s narudžbom transporta, tako da mu omogući
poduzimanje potrebnih radnji kojima osigurava da osobe zadužene za transport
prime na znanje upute, te da su ih sposobni pravilno provesti.

Pošiljatelj je odgovoran za sadržaj ove upute.
Obrazac upute je u prilogu broj 6. ovoga Pravilnika.

V. OBILJEŽAVANJE I
OZNAČAVANJE VOZILA

Članak 38.

Transportne jedinice za prijevoz opasnih tereta
moraju biti označene s dvije pravokutne, reflektirajuće i narančasto obojene
ploče baze (širine) 40 cm i najmanje visine 30 cm, a smještene u vertikalnoj
ravnini okomitoj na uzdužnu os transportne jedinice. Ploče moraju imati crne obrube
ne šire od 15 mm. Jedna od njih mora biti smještena na prednji, a druga na
stražnji dio transportne jedinice. Ploče moraju biti jasno vidljive.

Članak 39.

Vozila cisterne ili transportne jedinice s jednim
ili više spremnika namijenjenih prijevozu opasnih tereta treba dodatno označiti
na obje strane svakog spremnika ili odjeljka spremnika (komore), jasno vidljivo
a paralelno s uzdužnom osi vozila, s narančastim pločama identičnim onima
opisanim u članku 38. ovoga Pravilnika. Te narančaste ploče trebaju nositi UN
brojeve i oznake opasnosti propisane u tablici A, stupcima (1) i (20), iz
poglavlja 3.2 ADR-a, za svaku tvar prevoženu u spremniku ili u odjeljku
spremnika.

Kod vozila cisterni ili transportnih jedinica s
jednim ili više spremnika namijenjenih prijevozu opasnih tereta UN brojeva
1202, 1203, 1223 ili zrakoplovnog goriva UN broja 1268 ili 1863, ali ne i
ostalih opasnih tvari, nije neophodno bočno postaviti narančaste ploče kao što
je opisano prethodnim stavkom, ukoliko su na prednji i na stražnji dio
transportne jedinice postavljene ploče u skladu sa člankom 38. ovoga Pravilnika
i označene UN brojevima i oznakama opasnosti prevožene tvari koja ima najnižu
točku plamišta.

Članak 40.

Za transportne jedinice koje prevoze samo jednu
tvar opisanu i navedenu u tablici A, stupcu (20), iz poglavlja 3.2 ADR-a, bočno
postavljene narančaste ploče propisane člankom 39. ovoga Pravilnika ne moraju
nužno biti na vozilima ukoliko su na prednji i na stražnji dio transportne
jedinice postavljene ploče u skladu s člankom 38. ovoga Pravilnika i označene
UN brojem i oznakom opasnosti prevožene tvari.

Odredbe iz članka 38. i 39. ovoga Pravilnika
primjenjuju se i na prazne a neočišćene i neotplinjene:
fiksne ili izgradne spremnike; kontejnerske
spremnike; MEGC-ije; prenosive spremnike; baterijska
vozila te na neočišćena i neotplinjena prazna vozila
i neočišćene kontejnere za prijevoz krutih rasutih opasnih tvari.

Članak 41.

UN brojevi i oznake opasnosti na pločama moraju
biti crni, visine 100 mm, širine 15 mm. Oznaka opasnosti mora biti upisana na
gornjem, a UN broj na donjem dijelu ploče, odvojeni vodoravnom crnom crtom,
širokom 15 mm, povučenom po sredini ploče. UN brojevi i oznake opasnosti moraju
biti neizbrisivi a čitljivi i nakon 15 minutne izloženosti vatri.

Vozila cisterne, kontejnerski spremnici,
prenosivi spremnici ili posebno opremljena vozila ili kontejneri za koje se
zahtijeva oznaka tvari s povišenom temperaturom, moraju biti označena s obje
bočne strane kao i sa stražnje strane istom oznakom. Oznaka tvari s povišenom
temperaturom sastoji se od crveno obrubljenog trokuta duljina stranica od
najmanje 250 mm u čijem središtu je crveni simbolički prikaz termometra.

Članak 42.

Za dopunsko označavanje vozila i pakiranja
kojima se prevoze opasne tvari rabe se listice
opasnosti. Listice opasnosti rabe se za označavanje
opasnih tvari, a postavljaju se na prijevozna sredstva za prijevoz tvari klase
1. i 7. kao i tvari u spremnicima na vidljivu mjestu obje bočne i stražnje strane
motornog vozila, prikolice, poluprikolice i autocisterne kao i na pojedinačna i
skupna pakiranja opasnih tvari.

Članak 43.

Nakon prijevoza oznake za obilježavanje i
označavanje koje se odnose na prevožene tvari, ili su ostale od prije, moraju
biti skinute ili prekrivene.

Ako ih se prekrije, pokrov mora biti prikladne
veličine, a postojan i nakon 15-minutne izloženosti vatri.

U slučaju posebnih okolnosti ministar obrane
može odlučiti o nepridržavanju zahtjeva za obilježavanjem i označivanjem vozila
u skladu s odredbama ovoga Pravilnika.

VI. ISPRAVE ZA PRIJEVOZ
OPASNIH TVARI

Članak 44.

Naručitelj prijevoza dužan je najkasnije 72 sata
prije početka izvršenja zadaće prijevozniku dostaviti prijavu za prijevoz
opasnih tvari u MO i OS RH, koja je dana u prilogu broj 7. i 7.1 ovoga
Pravilnika.

Prijevoznik je dužan obavijestiti naručitelja
prijevoza o mogućnosti obavljanja traženog prijevoza u skladu s raspoloživim
kapacitetima, a najkasnije u roku od 24 sata po prijemu prijave za prijevoz
opasnih tvari u MO i OS RH.

Članak 45.

Naručitelj prijevoza dužan je dostaviti zahtjev
za pratnju prijevoza opasnih tvari Vojnoj policiji najkasnije 48 sati prije
početka prijevoza.

Članak 46.

Pošiljatelj koji opasne tvari predaje na
prijevoz dužan je za svaku pošiljku opasne tvari ispostaviti Ispravu o
prijevozu opasnih tvari u MO i OS RH, koja je dana u prilogu broj 8 i.8.1.
ovoga Pravilnika.

Ukoliko zbog količine tereta pošiljka ne može
biti natovarena na jednu transportnu jedinicu, potrebno je pripraviti onoliko
pojedinačnih dokumenata ili kopija originala koliko je transportnih jedinica
natovareno.

Isprava o prijevozu opasnih tvari u MO i OS RH
ispostavlja se samo ako sadrži sve potrebne podatke. Izdaje se u tri (3)
istovjetna primjerka, od kojih jedan ostaje kod pošiljatelja, drugi se uručuje
prijevozniku, a treći se dostavlja primatelju.

VII. POSEBNE SIGURNOSNE
MJERE

Članak 47.

Odgovorna osoba pošiljatelja u obvezi je prije
početka prijevoza opasne tvari upoznati posadu vozila sa svojstvom opasne tvari
koja se predaje na prijevoz, te im predati pisane upute u slučaju opasnosti što
posada vozila potvrđuje svojim potpisom na Ispravi za prijevoz opasnih tvari u
MO i OS RH.

Članak 48.

Od trenutka primitka do trenutka predaje opasne tvari
vozač ili član posade motornog vozila ne smije se udaljavati od vozila kojim se
prevozi opasna tvar osim ako se vozilo nalazi na parkiralištu pod nadzorom
čuvara upoznatog sa svojstvima tereta i boravištem posade vozila.

Članak 49.

Motorna vozila kojim se prevoze opasne tvari
mogu se zaustavljati i parkirati samo na mjestima koja su za tu vrstu vozila
određena i obilježena.

Članak 50.

Prije prijevoza opasnih tvari navedenih u članku
6. ovoga Pravilnika kroz tunel duži od 1000 m, u količinama većim od onih
opisanih člankom 23. ovoga Pravilnika, ustrojstvena jedinica zadužena za
pratnju dužna je najaviti prolaz kroz tunel organizaciji za održavanje i
upravljanjem tunelom.

Prijevoz opasnih iz stavka 1. ovoga članka kroz
tunel duži od 1000 m dopušten je samo uz pratnju najmanje jednog pratećeg
vozila.

Prijevoz opasnih tvari kroz dvosmjeran tunel iz
stavka 1. ovoga članka dopušteno je samo uz pratnju dva prateća vozila.

Prateće vozilo mora imati najmanje jedno
treptajuće ili rotirajuće svjetlo narančaste boje koje mora biti uključeno za
vrijeme pratnje vozila koje prevozi opasne tvari.

Pratnja pratećeg vozila iz stavka 2. i 3. ovoga
članka nije potrebna kada pratnju obavlja Vojna policija.

Članak 51.

Ako se prijevoz opasnih tvari obavlja s tri ili
više transportnih jedinica pratnju vozila osiguravat će Vojna policija.

Pošiljatelj je obvezan osigurati pratnju ukoliko
se prijevoz opasnih tvari obavlja do dvije transportne jedinice.

Izuzev od stavka 1. ovoga članka pratnja Vojne
policije obvezna je prilikom prijevoza svih opasnih tvari od posebnog značaja
za obranu, najvećeg stupnja tajnosti, bez obzira na broj i vrstu vozila i
količinu tereta kada prijevoz naloži ministar obrane ili zapovjedi načelnik GS
OS RH.

Pošiljatelj je obvezan osigurati pratitelja kad
se obavlja prijevoz opasnih tvari iz stavka 1., 2. i 3. ovoga članka.

Članak 52.

U slučaju nezgode ili nesreće, nestanka,
rasipanja ili oštećenja opasnih tvari posada vozila odnosno odgovorna osoba
prijevoznika postupit će u skladu s pisanim uputama za vozača o postupanju u
slučaju opasnosti, poduzeti sve propisane mjere te o incidentu obavijestiti
nadležna tijela i vojnu policiju, a po potrebi i najbližu policijsku upravu
odnosno postaju.

Članak 53.

U slučaju zaustavljanja vozila na kolniku ili na
parkiralištu u naselju zbog kvara, prometne nezgode ili nesreće, utovara ili
istovara ili drugoga opravdanog razloga, posada vozila mora poduzeti sve
propisane mjere da zaustavljeno vozilo i teret ne prouzroče opasnost za druga
vozila te da sudionike u prometu upozori na opasnost.

VIII. NADZOR

Članak 54.

Upravni i inspekcijski nadzor nad provedbom
ovoga Pravilnika, propisa koji se primjenjuju pri prijevozu opasnih tvari u MO
i OS RH i međunarodnih ugovora obavlja Inspektorat obrane i Uprava za
materijalne resurse za ustrojstvene jedinice MO, a Uprava za logistiku GS OS RH
za ustrojstvene jedinice OS RH.

U obavljanju inspekcijskog nadzora nadležna
tijela iz stavka 1. ovoga članka ovlaštena su:

– naložiti da se utvrđene nepravilnosti otklone
u određenom roku

– zabraniti prijevoz ili rukovanje opasnim
tvarima osobama koje nisu stručno osposobljene za prijevoz i rukovanje opasnim
tvarima

– privremeno zabraniti obavljanje radnji u svezi
s prijevozom (priprema za prijevoz, utovar, pretovar i istovar) opasnih tvari
ako glede mjesta ili vremena za obavljanje te radnje nije udovoljeno propisanim
uvjetima.

Članak 55.

Svaki prijevoz opasnih tvari potrebno je
najaviti nadležnoj ustrojstvenoj jedinici Vojne policije.

Operativni nadzor provedbe odredbi ovoga
Pravilnika i sigurnosti prometa u tijeku prijevoza obavlja Vojna policija OS RH
u skladu s ovlastima.

IX. PRIJELAZNE I ZAVRŠNE
ODREDBE

Članak 56.

Pomoćnik ministra za materijalne resurse MO će u
suradnji s načelnikom za logistiku GS OS RH u roku od 60 dana od dana stupanja Pravilnika
na snagu donijeti Uputu za primjenu ovog Pravilnika.

Članak 57.

Uputu iz članka 11. ovoga Pravilnika donijet će
načelnik Uprave za logistiku GS OS RH u roku od (60) dana od dana stupanja
ovoga Pravilnika na snagu.

Članak 58.

»Tablica dopuštenog miješanja tereta u
transportnoj jedinici«, »Pregled klase 1. po skupinama opasnosti i spojivosti«
i »Prikladnost vozila tipa EX/II«, koje su dane u prilozima 1., 2. i 4. ovoga
Pravilnika, njegov su sastavni dio i neće se objavljivati u »Narodnim novinama«.

Članak 59.

Danom stupanja na snagu ovoga Pravilnika
prestaje važiti Naputak o prijevozu opasnih tvari u cestovnom prometu za
potrebe HV (MORH, 512-1-94-1981 od 16.5.1994.).

Članak 60.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 023-03/06-04/1

Urbroj: 512-01-06-4

Zagreb, 4. srpnja 2006.

Ministar

**Berislav Rončević, v. r.**

PRILOG 3.

TABLICA MALIH KOLIČINA OPASNIH TVARI

![](dodatni/144717.gif)
![](dodatni/144716.gif)

PRILOG 5.:

CERTIFIKAT O ISPRAVNOSTI VOZILA ZA PRIJEVOZ
OPASNIH TVARI U OS RH

![](dodatni/144715.gif)
![](dodatni/144714.gif)

PRILOG 6.:

UPUTA ZA SLUČAJ OPASNOSTI PRI PRIJEVOZU
OPASNIH TVARI (OBRAZAC)

![](dodatni/144713.gif)
![](dodatni/144712.gif)

PRILOG 7.:

PRIJAVA ZA PRIJEVOZ OPASNIH TVARI U MO I OS
RH

![](dodatni/144711.gif)

PRILOG 7.1.
PRIJAVA ZA PRIJEVOZ OPASNIH TVARI U MO I OS RH

![](dodatni/144710.gif)

PRILOG 8.
ISPRAVA O PRIJEVOZU OPASNIH TVARI MO I OS RH

![](dodatni/144709.gif)

PRILOG 8.1.
ISPRAVA O PRIJEVOZU OPASNIH TVARI MO I OS RH
![](dodatni/144708.gif)

Pravilnik, NN 79/2006-1932
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)